

VLADA REPUBLIKE HRVATSKE

Zagreb, 14. travnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o isplati jednokratnog novčanog primanja korisnicima mirovine radi ublažavanja posljedica uzrokovanih epidemijom bolesti COVID-19 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 8. i članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ donijela

**O D L U K U**

**o isplati jednokratnog novčanog primanja korisnicima mirovine radi ublažavanja posljedica uzrokovanih epidemijom bolesti COVID-19**

**I.**

Ovom Odlukom uređuje se isplata jednokratnog novčanog primanja korisnicima mirovine ostvarene u Republici Hrvatskoj u obveznom mirovinskom osiguranju koji imaju prebivalište u Republici Hrvatskoj radi ublažavanja posljedica uzrokovanih epidemijom bolesti COVID-19, u iznosima i pod uvjetima koji se uređuju ovom Odlukom.

**II.**

Jednokratno novčano primanje iz točke I. ove Odluke isplatit će se korisnicima mirovine iz obveznog mirovinskog osiguranja, zatečenima u isplati mirovine za mjesec ožujak 2021. godine, ako im ukupno mjesečno mirovinsko primanje isplaćeno u Republici Hrvatskoj za mjesec ožujak 2021. godine ne prelazi iznos od 4.000,00 kuna i koji nisu zaposleni, odnosno ne obavljaju djelatnost na temelju koje postoji obveza osiguranja.

U ukupno mirovinsko primanje iz stavka 1. ove točke uračunava se iznos mirovine iz obveznog mirovinskog osiguranja, iznos dokupljene mirovine čija je isplata preuzeta prema Zakonu o nastavku isplate dokupljenih mirovina (Narodne novine, broj 130/17) i drugi dodatci koji se isplaćuju uz mirovinu, osim naknade zbog tjelesnog oštećenja i doplatka za pomoć i njegu.

 Iznos jednokratnog novčanog primanja korisnicima mirovine iz stavka 1. ove točke određuje se na sljedeći način:

|  |  |
| --- | --- |
| Iznos ukupnog mirovinskog primanja | Iznos jednokratnog novčanog primanja |
| do 1.500,00 kuna | 1.200,00 kuna |
| od 1.500,01 do 2.000,00 kuna | 900,00 kuna |
| od 2.000,01 do 3.000,00 kuna | 600,00 kuna |
| od 3.000,01 do 4.000,00 kuna | 400,00 kuna |

**III.**

Korisnicima mirovine iz točke I. ove Odluke, kojima se uz mirovinu ostvarenu u Republici Hrvatskoj isplaćuje i mirovina iz država s kojima Republika Hrvatska ima sklopljen međunarodni ugovor o socijalnom osiguranju ili koje primjenjuju uredbe Europske unije o koordinaciji sustava socijalne sigurnosti i kojima ukupno mirovinsko primanje ostvareno u Republici Hrvatskoj i u inozemstvu ne prelazi neto iznos od 4.000,00 kuna, jednokratno novčano primanje isplatit će se u skladu s točkom II. ove Odluke pod uvjetom da dostave dokaz o neto iznosu inozemne mirovine za mjesec ožujak 2021. godine.

Korisnici mirovine iz stavka 1. ove točke obvezni su Hrvatskom zavodu za mirovinsko osiguranje do 30. lipnja 2021. dostaviti dokaz o iznosu mirovine koju je isplatio inozemni nositelj osiguranja radi isplate jednokratnog novčanog primanja u skladu s točkom II. ove Odluke.

Iznos neto mjesečne mirovine koji korisnik prima u valuti na teret inozemnog nositelja socijalnog osiguranja preračunat će se u kunsku vrijednost po srednjem tečaju Hrvatske narodne banke važećem na dan 31. ožujka 2021.

**IV.**

Ako korisnici obiteljske mirovine žive odvojeno, svakoj skupini korisnika podijeljene obiteljske mirovine isplata jednokratnog novčanog primanja pripada uz uvjete i u iznosu određenom prema točki II. ove Odluke.

 **V.**

Jednokratno novčano primanje pripada i korisnicima kojima su postupci ostvarivanja prava na mirovinu u tijeku, a priznato im je pravo na isplatu mirovine na dan 31. ožujak 2021. ili ranije te su zatečeni u isplati na dan 15. lipnja 2021.

Jednokratno novčano primanje u skladu s ovom Odlukom isplatit će se u mjesecu travnju 2021. godine, a korisnicima iz stavka 1. ove točke i točke III. ove Odluke najkasnije u mjesecu srpnju 2021. godine.

**VI.**

Ako se naknadno utvrdi nepripadnost prava na isplatu mirovine, korisnik je dužan vratiti isplaćeno jednokratno novčano primanje.

**VII.**

Jednokratno novčano primanje ne smatra se dohotkom sukladno članku 8. stavku 2. točki 7. Zakona o porezu na dohodak (Narodne novine, br. 5/16, 106/18, 121/19, 32/20 i 138/20) te nije prihod u smislu članka 14.c Zakona o dobrovoljnom zdravstvenom osiguranju (Narodne novine, br. 85/06, 150/08, 71/10 i 53/20).

Jednokratno novčano primanje ne može biti predmet ovrhe.

**VIII.**

 Sredstva za provedbu ove Odluke osigurana su u državnom proračunu Republike Hrvatske.

**IX.**

Za provedbu ove Odluke zadužuje se Hrvatski zavod za mirovinsko osiguranje.

**X.**

Ova Odluka stupa na snagu prvoga dana od dana objave u Narodnim novinama.

KLASA:

URBROJ:

Zagreb, \_\_\_\_\_\_\_\_\_\_\_\_

PREDSJEDNIK

 mr. sc. Andrej Plenković

**O B R A Z L O Ž E NJ E**

Svjetska zdravstvena organizacija je 30. siječnja 2020. proglasila epidemiju COVID-19 javnozdravstvenom prijetnjom od javnozdravstvenog značaja, a 11. ožujka 2020. proglasila je pandemiju COVID-19. Epidemiju bolesti COVID-19 ministar zdravstva Republike Hrvatske proglasio je 11. ožujka 2020.

Uslijed epidemije bolesti COVID-19 umirovljenici su suočeni s teškim izazovima i povećanjem materijalnih troškova. Naime, osim zdravstvene ugroze, epidemija bolesti COVID-19 dodatno je opteretila korisnike mirovina, zbog potrebe financiranja nabave zaštitnih maski i dezinficijensa, što predstavlja znatno opterećenje, posebno za one kategorije korisnika s niskim iznosom mirovina.

Kako bi se u ovim iznimno teškim i složenim uvjetima ublažile posljedice uzrokovane epidemijom bolesti COVID-19, predlaže se isplata jednokratnog novčanog primanja za korisnike mirovine iz obveznog mirovinskog osiguranja s prebivalištem u Republici Hrvatskoj. Također, utvrđen je i limit ukupnog mirovinskog primanja od 4.000,00 kuna, odnosno u visini osobnog neoporezivog odbitka te dodatni uvjet da nisu zaposleni, odnosno ne obavljaju djelatnost na temelju koje postoji obveza osiguranja. Posebno se navode sva mirovinska primanja koja se računaju u spomenuti limit, dokupljena mirovina čija je isplata preuzeta prema Zakonu o nastavku isplate dokupljenih mirovina te drugi dodatci (primjerice zaštitni dodatak priznat prema propisima do 31. prosinca 1998. i sl.) koji se isplaćuju uz mirovinu, osim naknade zbog tjelesnog oštećenja i doplatka za pomoć i njegu koji se ostvaruje u mirovinskom sustavu prema ranije važećim propisima.

Jednokratno novčano primanje isplatit će se korisnicima mirovine u iznosu koji se određuje na sljedeći način. Korisnicima mirovine do 1.500,00 kuna pripada iznos jednokratnog novčanog primanja u iznosu od 1.200,00 kuna, korisnicima mirovine od 1.500,01 do 2.000,00 kuna pripada iznos jednokratnog novčanog primanja u iznosu od 900,00 kuna, korisnicima mirovine od 2.000,01 do 3.000,00 kuna pripada iznos jednokratnog novčanog primanja u iznosu od 600,00 kuna, a korisnicima mirovine od 3.000,01 do 4.000,00 kuna pripada iznos jednokratnog novčanog primanja u iznosu od 400,00 kuna.

Jednokratno novčano primanje isplatit će se i korisnicima mirovine koji uz mirovinu iz hrvatskog mirovinskog osiguranja, neovisno o tome je li im je mirovina priznata samo temeljem mirovinskog staža navršenog u Republici Hrvatskoj, tzv. samostalna mirovina ili zbrajanjem staža iz inozemstva, tzv. razmjerna mirovina, primaju i mirovinu iz država s kojom Republika Hrvatska ima sklopljen međunarodni ugovor o socijalnom osiguranju ili u kojima se primjenjuju pravni propisi Europske unije. Tim korisnicima jednokratno novčano primanje isplatit će se pod uvjetom da do 30. lipnja 2021. dostave Hrvatskom zavodu za mirovinsko osiguranje dokaz o neto iznosu inozemne mirovine za mjesec ožujak 2021. godine i ukoliko im zbrojene mirovine ne prelaze iznos od 4.000,00 kuna. Iznos mjesečne mirovine koja je korisniku isplaćena u valuti iz inozemstva preračunat će se u kunsku vrijednost po srednjem tečaju Hrvatske narodne banke važećem na dan 31. ožujka 2021., a s obzirom na različite porezne tretmane inozemnih mirovina, ista će se uračunavati u neto iznosu.

Isplata jednokratnog novčanog primanja izvršit će se u travnju 2021. godine. Korisnicima kojima rješenje o pravu na mirovinu, s datumom priznanja prava i isplate mirovine 31. ožujak 2021. i raniji, bude doneseno naknadno te su zatečeni u isplati na dan 15. lipnja 2021. i korisnicima iz točke III. isplata će se izvršiti u srpnju 2021. godine.

Jednokratno novčano primanje izuzeto je od ovrhe, a sukladno članku 8. stavku 2. točki 7. Zakona o porezu na dohodak ne smatra se dohotkom te ne podliježe oporezivanju. Jednokratno novčano primanje isplaćeno korisnicima mirovine neće se uračunavati u prihodovni cenzus za oslobođenje od plaćanja premije dopunskog zdravstvenog osiguranja.

Sredstva za provedbu ove Odluke osiguravaju se u državnom proračunu Republike Hrvatske, a Hrvatski zavod za mirovinsko osiguranje zadužen je za provedbu iste.